汎湖紀所遇
作者：陳起
朝代：宋

paragraphs: 六橋鶑花春色濃，十年情緒藥裹中。
筆牀茶竈塵土積，爲君拂拭臨東風。
可笑衰翁不自忖，少年場中分險韻。
畫舸輕移柳線迎，侈此清遊逢道韞。
銖衣飄飄凌綠波，翡翠壓領描新荷。
雍容肯就文字飲，烏絲細染還輕哦。
一杯絕類陽關酒，流水高山意何厚。
曲未終兮袂已揚，一目歸鴉噪棲柳。